IS selvitti median sarjasyömäriksi ristimän ravintolahuijarin taustat.

Moitteettomasti pukeutuva ja kohtelias, noin viisikymppinen mies saapuu Helsingissä sijaitsevaan ketjuravintolaan. Mitä tänään kannattaisi syödä, hän tiedustelee tarjoilijalta.

Hetken tuumittuaan mies tilaa alkupalat, noin 30 euron grillipihvin ja kyytipojaksi olutta.

Juomatilauksia tulee vielä muitakin: toinen olut, lasi viiniä, siideriä. Sitten vielä jälkiruoka-annos ja ehkä gin tonic tai pari viskiä.

Kun maksun aika koittaa, mies ilmoittaa tarjoilijalle, ettei hänellä ole rahaa saati halua maksaa. Tarjoilija kutsuu paikalle poliisin. Mies jää kiltisti odottamaan virkavaltaa, sillä onhan hän omasta mielestään ammattilainen.

Sarjasyömäri tilasi ruokaa ja juomaa.­

Tämä on median sarjasyömäriksi, poliisin ja ravintoloiden Herkkusuuksi nimeämän miehen toimintatapa, joka toistuu kerta kerran jälkeen vuodesta ja kuukaudesta toiseen. Ensimmäiset vastaavat teot ovat tapahtuneet jo 1990-luvulla.

Monesti mies liikkuu samalla paikkakunnalla joitain päiviä kunnes vaihtaa maisemaa. Hänelle maistuvat niin ketjuravintolan ateriat kuin japanilaisen keittiön teriyakihärkäkin. Erityisesti mies näyttää pitävän kanasta ja hampurilaisista.

Poliisin mukaan miehen toiminta on jatkuvaa, toistuvaa, piittaamatonta ja suunniteltua. Siitä kertovat hänen ravintolalaskunsa.

Ravintolalaskujen perusteella hampurilaiset kuuluvat sarjasyömärin mieliruokiin.­

Tampereen Amarillo lokakuussa 2014. Viskiä, konjakkia, olutta, kahvi ja limu. Possuhampurilainen ja juustokakku. 84,20 euron lasku.

Pirkanmaan Osuuskaupan Rosso saman vuoden marraskuussa. Fantasiapizza, kolme tuoppia ja erikoisolut, suklaakakku. Pari viskiä, pari viiniä, lasku 105,60 euroa.

Seuraavalla viikolla kolme turkulaisravintolaa peräkkäisinä päivinä. 80,42 euron lasku ravintola Hiilestä.

Lahtelaisravintola marraskuussa 2015. Samassa kuussa jo toistakymmentä vastaavaa tapausta.

Helsinkiläinen ravintola Saslik helmikuussa 2016: lammaspelmeniä, maustehärkää venäläiseen tapaan, valkosuklaamousse, olut, vodkasnapseja. Noin sadan euron satsi.

Gastropub Stone’s heinäkuussa 2016: poroburgeri, kaksi vahvaa omenasiideriä, annos couscousia, tupakka-aski, kaksi lasia chardonnayta, kaksi jäätelöä, kaksi virolaisen pienpanimon porterolutta, kaksi Famous Grouse -viskiä. Yhteensä 106,60 euroa.

Lokakuussa ravintola Belge: etanapannu, kolmostuoppi hanasta, maissikananpoikaa, 16 senttiä viiniä, creme brylee, kaksi Jack Daniels -viskiä. Kaksi nelosvahvuista belgialaisolutta ja ravintolan vohveli. 106,60 euroa ja 60 senttiä.

Helmikuussa 2017 Presidentti-hotellin ravintola Sevilla. Ruokaa ja alkoholia 77,80 euron edestä.

Kesäkuussa mies kohtaa jälleen leivättömän pöydän. Hän vastaa kesäkuussa Espoon käräjäoikeudessa syytteeseen lievästä petoksesta.

Ravintola Saslik on vain yksi lukuisista sarjasyömärin uhreista. Kuvassa ravintolan suosittu karhunliha-annos.­

Nimistään huolimatta sarjasyömäri ja Herkkusuu ei ole mikään harmiton veijarihuijari. Kuopiolaislähtöisellä miehellä on takanaan pitkän pitkä rikoshistoria.

Miehen saamien tuomioiden diaarinumeroiden luetteleminen vie neljä a4-paperiarkkia. Pelkästään käräjäoikeuksien tuomioita on 128 kappaletta.

Mukana on rattijuopumuksia, ajoneuvon käyttövarkauksia, varkauksia, törkeitä varkauksia, näiden yrityksiä. Lukuisia petoksia ja lieviä petoksia. Liikenneturvallisuuden vaarantamista. Näpistyksiä ruokakaupoista ja elektroniikka- sekä vaateliikkeistä.

Vakavimman rikoksensa mies teki vuonna 1992 ollessaan vasta hieman yli 20-vuotias. Täyttä ymmärrystä vailla tehdyn surman uhriksi joutui syömärin oma äiti.

Tapahtumaketju käynnistyi helmikuisena iltana noin kello 23, kun mies alkoi juoda yksin vodkaa omassa huoneessaan. Puoli tuntia puolen yön jälkeen äiti heräsi miehen touhuun, meni hänen huoneeseensa ja alkoi huutaa.

Sarjasyömäri tilaa yleensä useita alkoholiannoksia aterioidensa yhteydessä. Monesti hänelle maistuu viski.­

Huutaminen ja aiemmat ristiriidat äidin kanssa saivat miehen raivostumaan. Hän marssi keittiöön ja haki sieltä metallisen pölynimurin putken ja löi sillä äitiään, joka pakeni kylpyhuoneeseen.

Sitten mies haki keittiöstä vielä veitsen, mutta ei oikeuden mukaan muistanut lyöneensä äitiään.

Hänen seuraava muistikuvansa oli se, että äiti makasi verissään ja liikkumatta kylpyhuoneen lattialla, kaulassaan kaulaliina. Mies muisteli, että oli kuristanut äitiä, mutta ei osannut sanoa, missä järjestyksessä väkivalta tapahtui.

Oikeus passitti hänet Jokelaan Uudenmaan lääninvankilaan kärsimään 7 vuoden tuomiota. Pölynimurin putken ja keittiöveitsen se tuomitsi valtiolle menetettäväksi.

” Kolmannelta luokalta asti olen elänyt rikollista elämää. Ei tämä lopu ikinä.

Vuonna 1995, 25-vuotiaana, tuolloin jo eläkeläisen tittelin saaneena, hän karkasi.

Mies oli käynyt tutustumassa helsinkiläiseen ammattikouluun, jossa hänen oli tarkoitus aloittaa opinnot vankeusrangaistuksen jälkeen.

Paluumatkalla, noin kello 15, hän ja saattajana toiminut vankilapastori pistäytyivät päärautatieaseman lähistöllä sijaitsevaan kahvilaan. Mies livahti karkuun jaloissaan vaaleanruskeat nahkasaappaat ja päällään vihreä merkkipusero. Tapaus herätti myös median mielenkiinnon, sillä poliisi piti miestä mahdollisesti vaarallisena.

Karkumatka päättyi seuraavana päivänä. Mies ilmoittautui poliisille vietettyään aikaa muun muassa eräässä rappukäytävässä. Lisäksi hän kertoi tehneensä omaisuusrikoksen.

Päätös poliisille ilmoittautumisesta syntyi miehen omien sanojen mukaan, kun hän luki lehdestä poliisin etsivän häntä.

Oikeus totesi, että hän oli karatessaan täyttä ymmärrystä vailla. Tuomioksi tuli 30 päivää lisää vankeutta.

Mies istui tappotuomionsa Jokelan vankilassa. Karkaamisesta hänelle tuomittiin kuukausi lisää istumista.­

Vuonna 2008 sarjasyömäri sai seitsemän kuukauden tuomion lapsen seksuaalisesta hyväksikäytöstä. Hovioikeus vahvisti tuomion seuraavana kesänä. Tuomio on pitkälti salainen rangaistusseuraamusta lukuun ottamatta.

Sosiaalisessa mediassa julkaisemissaan kuvissa kuopiolaislähtöinen mies pukeutuu toisinaan Kalpan pelipaitaan.

Kaverilistalta löytyy muitakin rikollisia polkuja kulkeneita, muun muassa abiturientin 17-vuotiaana surmannut ja hiljattain jälleen oikeuden eteen törkeästä raiskauksesta joutunut nuori mies.

Päivityksiä syömäri tekee hyvin harvakseltaan, mutta monesti ne liittyvät syömiseen.

– Saa nähdä pääseekö putkaan syömään taas, hän kirjoitti Facebookiin viime kesäkuussa 2016.

– Söi hyvää ruokaa paikassa Amarillo. Yksin.

Helmikuussa 2016 Pirkanmaan käräjäoikeus tuomitsi hänet 60 päivän vankeuteen kahdesta petoksesta.

Joulukuussa tuli uusi tuomio, tällä kertaa Helsingin käräjäoikeudelta.

Se antoi syömärille kahdeksan kuukauden ehdottoman vankeustuomion 24 petoksesta ja neljästä näpistyksestä. Vankeustuomio oli ehdoton siksi, että sarjasyömäri ei ole ensimmäistä kertaa pappia kyydissä.

Oikeudessa hän esiintyi uhmakkaana, istuntoa seurannut MTV kertoi.

– Kolmannelta luokalta asti olen elänyt rikollista elämää. Ei tämä lopu ikinä.